Mosambieker wat wou stroop, tronk toeArgieffoto ter illustrasie. (Foto: Unsplash) ’n 23-jarige onwettige immigrant van Mosambiek is Vrydag vir nege jaar tronk toe gestuur nadat hy in die Skukuza-streekhof sy betrokkenheid by stropery erken het. Rich Ricardo Chauke is op 9 April 2021 vasgetrek toe hy en twee medepligtiges die Krugerwildtuin onwettig deur by Houtboschrand ingegaan het met die doel om renosters te stroop. Volgens brig. Selvy Mohlala, polisiewoordvoerder, het die veldwagters wat daardie dag aan diens was, voetspore by die teerpad by Houtboschrand opgemerk. Met die hulp van ’n spoorsnyhond het die veldwagters na die moontlike indringers begin soek en Chauke en sy makkers in ’n digte bos gewaar. “Die veldwagters het Chauke aangekeer, terwyl sy twee trawante daarin geslaag het om te vlug. Hy is in besit gevind van ŉ .458‑kaliber‑geweer (sonder enige reeksnommer), ammunisie, drie rugsakke en ’n byl,” sê Mohlala. Die polisie by Skukuza is van die voorval in kennis gestel en met hul aankoms is Chauke in hegtenis geneem. Hy is aangekla vir betreding, besit van ’n ongelisensieerde vuurwapen en ammunisie, en besit van ’n gevaarlike wapen. Hy is ook aangekla van die oortreding van die Immigrasiewet nadat die polisie vasgestel het dat hy onwettig in Suid-Afrika is. Hy het skuld op al die aanklagtes teen hom beken. Hy is gevolglik tot altesaam nege jaar effektiewe tronkstraf gevonnis. Hy is ook onbevoeg verklaar om ’n vuurwapen te besit. Lt.genl. Semakaleng Daphney Manamela, die provinsiale polisiekommissaris in Mpumalanga, het die vonnis verwelkom en die samewerking tussen die veldwagters en polisie geloof. “Ons hoop dat die vonnis as afskrikmiddel sal dien en dat mense die belangrikheid van die behoud en beskerming van die natuur, sowel as bedreigde spesies, sal begin begryp,” het Manamela gesê.